ประกันสังคมวุ่น! 3 รพ.เอกชนออกจากระบบ ลอยแพผู้ประกันตน 1.6 แสนคน
3 รพ. เอกชน ออกจากระบบประกันสังคม กำหนดให้ผู้ประกันตนกว่า 1.6 แสนคนเลือกที่ใหม่ ภายใน 31 ต.ค.นี้
29 ส.ค. 2560

ผู้สื่อข่าวรายงานว่า นายสุรเดช วลีอธิกุล เลขาธิการสำนักงานประกันสังคม กระทรวงแรงงาน เปิดเผยว่า ในปี 2561 มีสถานพยาบาลที่จะไม่เข้าร่วมโครงการประกันสังคม จำนวน 3 แห่ง ได้แก่โรงพยาบาลยันฮี, โรงพยาบาลเกษมราษฎร์รัตนาธิเบศร์ และโรงพยาบาลศรีระยอง จังหวัดระยอง
โดยโรงพยาบาลยันฮี ต้องการที่จะทำการรักษาเฉพาะด้านตามนโยบายของโรงพยาบาล จึงไม่เข้าร่วมโครงการประกันสังคม ขณะที่โรงพยาบาลเกษมราษฎร์รัตนาธิเบศร์ ระบุว่า มีโรงพยาบาลในสังกัดที่เข้าร่วมโครงการ อยู่ห่างออกไปเพียง 300 เมตร จึงไม่อยากแย่งผู้ป่วยกันเอง ด้านโรงพยาบาลศรีระยอง ยอมรับว่า มีผู้ประกันตนที่เข้ารับบริการที่โรงพยาบาล มีจำนวนน้อย ประกอบกับมีโรงพยาบาลรัฐและเอกชนใกล้เคียงที่เข้าร่วมโครงการ จึงไม่เข้าร่วมโครงการประกันสังคมแล้ว
ทั้งนี้ ตามข้อมูลของสำนักงานประกันสังคม พบว่า ทั้ง 3 โรงพยาบาล มีผู้ประกันตน ทั้งหมดกว่า 160,000 ราย โดยขณะนี้ สำนักงานประกันสังคมได้มีมาตรการรองรับโดยการจัดหาสถานพยาบาลทดแทนให้กับผู้ประกันตน โดยแจ้งให้กับผู้ประกันตนมาตรา 33 และมาตรา 39 เลือกสถานพยาบาลภายในวันที่ 31 ตุลาคม 2560 นี้
อย่างไรก็ดี หากผู้ประกันตนไม่ดำเนินการเลือกสถานพยาบาล ทางสำนักงานประกันสังคมจะจัดสถานพยาบาลให้กับผู้ประกันตนแทน
ทั้งนี้ ยอมรับว่าโรงพยาบาลรัฐขนาดใหญ่ที่เข้าร่วมโครงการ เกิดภาวะขาดทุน เป็นผลมาจากการที่มีผู้ประกันตนจำนวนมากและเป็นผู้ป่วยโรคเรื้อรัง ในขณะนี้สำนักงานประกันสังคมได้เข้าไปปรับปรุง ซึ่งมีผลเมื่อวันที่ 1 กรกฎาคม ที่ผ่านมา เพื่อที่จะสามารถรองรับผู้ประกันตนที่เข้าใช้บริการและช่วยเหลือโรงพยาบาลรัฐขนาดใหญ่แห่งนี้ ให้พ้นจากภาวะขาดทุนไปได้ การปรับปรุงทำให้โรงพยาบาลเอกชนที่เข้าร่วมโครงการได้รับผลดีไปด้วย